Umuligt at kontrollere

Men hvorfor har det så ikke fået tallet til at falde?

Ørkenen er stor, og umulig at kontrollere. Lynhurtigt finder smuglerne alternative ruter, og migranter fra Guinea, Nigeria, Elfenbenskysten, Senegal og Gambia bliver ledt af andre veje.

Migranter fra Vestafrika De migranter, som i øjeblikket kommer til Italien med båd, kommer især fra Vestafrika: 1. Guinea (13%) 2. Nigeria (13%) 3. Bangladesh (11,7%) 4. Elfenbenskysten (10,4%) 5. Gambia (9,2%) 6. Senegal (7,9%) 7. Marokko (7,2%) 8. Mali (4,7%) 9. Somalia (2,6%) 10. Eritrea (2,4%) (Andre lande: 18%) Kilde: IOM, tal fra 31. marts 2017 ​

Samtidig befinder der sig op mod 800.000 migranter i Libyen, som venter på at komme den sidste strækning, bådturen over Middelhavet. Det kaos, der hersker i Libyen, gør, at kyniske menneskesmuglere stadig har gode muligheder for at sende migranter i små gummibåde ud på Middelhavet.

Libyen har også fået lovning på massiv støtte, hvis man her vil være med til at stoppe de mange migranter. Indtil videre har det ikke været specielt effektivt, selvom det i år er lykkedes at sende 2.000 migranter fra Libyen tilbage til deres hjemlande Nigeria, Gambia og Senegal. Andre, der ikke længere ser Libyen som porten til Europa, forsøger at krydse fra Tunesien eller Algeriet.

Den egentlige løsning

At antallet af migranter og flygtninge, der lige nu krydser Middelhavet, er højere end nogensinde, vil uden tvivl få politikere rundt om i Europa, til at kræve en endnu større indsats. Der vil blive diskuteret flittigt, hvordan man får sat en prop i de huller, der hele tiden opstår.

Færre vil formentlig tale om, hvordan man fjerner roden til, at så mange tager ud på den farlige rejse - det er nemlig væsentligt mere kompliceret.

De fleste er enige om, at den langvarige løsning hedder økonomisk udvikling og jobmuligheder på det afrikanske kontinent. Det er blandt andet det, man forsøger med den danske udviklingsbistand.